《庚子三月八日奉命充经筵讲官有感赋十韵》
明代·黄佐

春风环珮集群仙，回首瀛洲二十年。
院柳绿垂鸾驾外，宫花红十凤池边。
晓承纶绋开经幄，夕佩兰英拱御筵。
青琐赤墀聊复尔，璇题珍馆故依然。
三阶瑞气缠黄道，六籍荣光出翠川。
祖武直从高帝始，人文真羡孝皇前。
座临北斗沾尧酒，帘卷南薰协舜弦。
长乐赐来霞锦艳，上林擎出露桃鲜。
赓歌正值光华旦，下拜同瞻咫尺天。
遥望帝城珠树里，金华凉月夜娟娟。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。